“จอห์นสัน” ค้านแผน Brexit โบกมือลาเก้าอี้รมต.อังกฤษ แสดงจุดยืนไม่สนับสนุน “เทเรซา เมย์”
“จอห์นสัน” ค้านแผน Brexit โบกมือลาเก้าอี้รมต.อังกฤษ แสดงจุดยืนไม่สนับสนุน "เทเรซา เมย์"
10 ก.ค. 2561

ผู้สื่อข่าวรายงานว่า วานนี้ (9 ก.ค.61) หนังสือพิมพ์เดอะการ์เดียน เปิดเผยว่า นายบอริส จอห์นสัน รัฐมนตรีต่างประเทศของอังกฤษ ได้ลาออกจากตำแหน่งแล้ว ซึ่งนับเป็นรัฐมนตรีคนที่ 3 ในคณะรัฐบาลภายใต้การนำของ นางเทเรซา เมย์ นายกรัฐมนตรีอังกฤษ ที่ตบเท้าลาออกจากตำแหน่งภายในเวลา 24 ชั่วโมง โดยเป็นการแสดงออกถึงการไม่สนับสนุนแผนการของนางเมย์ในการจะแยกตัวออกจากสหภาพยุโรปของอังกฤษแบบ “ซอฟท์เบร็กซิท” ที่เป็นการประนีประนอมกับอียูมากกว่า หลังจากที่แผนการดังกล่าวได้ผ่านมติเห็นไปเมื่อปลายสัปดาห์ที่ผ่านมา
ทั้งนี้ การลาออกของนายจอห์นสันมีขึ้นหลังจากนายเดวิด เดวิส รัฐมนตรีกระทรวงเพื่อการแยกตัวออกจากสหภาพยุโรป (อียู) ของอังกฤษ หรือเบร็กซิท ได้ประกาศลาออกจากตำแหน่ง และนายสตีฟ เบเกอร์ ที่ดำรงตำแหน่งรัฐมนตรีช่วยในกระทรวงนี้ได้ลาออกไปก่อนหน้าในวันเดียวกัน